  Анжелика Тихонова корреспондент Сюресчиос Ижкарысь Саранской урамысь сюресэз выльдыны кутскизы. Объект Владимир Путинэн кичӧлтэм «Кышкыттэм но ӟечлыко автомобиль сюресъёс» йӧскалык ӵектос улсын 2020-тӥ арын тупатъяны чаклам шоркарысь сюресъёс пӧлысь берпуметӥез луэ. Со сярысь элькун тӧролэн но кивалтэтлэн пресс-службазы ивортэ. Та сюрес кылем даурысь 60-тӥ аръёсы лэсьтэмын. Куд-ог интыосын вуж асфальт шобретэзлэсь номыр ӧз кыльы. Югдурез гопъёсты ворсан но, картаосын тупатъян ужъёс но тупатыны уг быгато ни. Соин ик ми общественникъёсын ӵош сое йӧскалык ӵектос улсын лэсьтоно сюресъёс пӧлы пыртыны пумкылъян кутӥм Олег Бекмеметьев, Ижкарлэн тӧроез Выльдэм сюреслэн кузьдалаез 634 метр луоз Та дыре сюресчиос сюреслэсь вужмем инъетсэ кушто. Собере со интые векчиятэм излэсь но луоё кӧльылэсь выль инъет вӧлдыны чаклало. Бӧрысь сюрес вылэ кык сӥен асфальтобетон кисьтозы. Со сяна, Саранской урамысь Клубной урамен дорозь тротуарез быдэсак выльдозы Туннэ нуналлы Ижкарын «Кышкыттэм но ӟечлыко автомобиль сюресъёс» йӧскалык ӵектос улсын лэсьтоно 23 сюресъёс пӧлысь 13-ез вуттэмын ини. Дасаз ужъёс азьланьтӥсько.  Тодэ вайытом, Грак ёросын йӧскалык ӵектосъя сюресъёсты тупатъянэз туэ понна йылпумъязы.  Тегъёс: Авто Ижкар Удмуртия сюресъёс тупатъянужъёс  